Die warm-kombers is op nr. 3; die olie 'heater' op sy warmste en die badwater se stoom wasem die spieëls toe.. Jy moet nou uit die bed met sy knus komberse klim; dit is alreeds 'n halfuur na opstaantyd. Uit die bed, in die bad, tap kort-kort nog warm water by tot jy gerimpelde ou-mens vingers kry.
'n Warm 'vest', wolkouse, 'n dik trui en 'n serp om die koue uit te hou. Nou is jy reg vir hierdie winterdag! Kan 'n mens sop eet vir ontbyt? Of pannekoek? Kan ek dan maar Milo of Hot Chocolate kry?
Dikwels ervaar ons winter in ons lewens. Soms voel dit of ons geestelike lewe ook deur winter gaan, leeg en dood, dis asof die Here so vêr is. Of jou huwelik gaan deur 'n wintertyd, dalk is jou werksituasie vir jou onaangenaam en jou finansies is in 'n toestand. Beleef JY dalk êrens in jou lewe 'n wintertyd?
Ek hoor nou die dag 'n vrou sê: "As dit winter is wil ek net die nodigste doen en so gou as moontlik terug wees by die huis, om warm en veilig in my huisie te bly. In wintertye wil ons onttrek en op ons eie probeer regkom, ons wil wegkruip en hoop die seisoene draai vinnig. Ons het mos almal op skool geleer van die diere wat hiberneer.
Hersiening: hiberneer is wanneer hulle vir die winter gaan slaap, soos die miertjies en weer opstaan in die lente. Ek dink baie mense wens hulle kan ook so bietjie hiberneer, net so bietjie rus en slaap en van al die 'worries' vergeet. Daar is 'n manier om te hiberneer, 'n Bybelse resep!
Jes. 40:31sê: "...maar die wat op die HERE wag, kry nuwe krag; hulle vaar op met vleuels soos die arende; hulle hardloop en word nie moeg nie, hulle wandel en word nie mat nie".